Document ID: 31997R2454

31997R2454
L 340/24
JURNALUL OFÍCIAL AL UNIUNII EUROPENE
REGULAMENTUL (CE) NR. 2454/97 AL COMISIEI
din 10 decembrie 1997
de stabilire a unor norme detaliate pentru punerea în aplicare a Regulamentului (CE) nr. 2494/95 al Consiliului privind standardele minime de calitate ale ponderărilor IAPC
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 și articolul 5 alineatul (3),
după consultarea Institutului Monetar European,
întrucât, în temeiul articolului 5 alineatul (1) litera (b) din Regulamentul (CE) nr. 2494/95, fiecare stat membru este obligat să elaboreze un indice armonizat al prețurilor de consum (IAPC) începând cu indicele pentru ianuarie 1997;
întrucât Regulamentul (CE) nr. 1749/96 al Comisiei (2) a instituit măsurile inițiale de aplicare a Regulamentului (CE) nr. 2494/95;
întrucât sunt necesare măsuri suplimentare de aplicare pentru asigurarea comparabilității indicilor IAPC și pentru menținerea fiabilității și relevanței indicilor IAPC în conformitate cu articolul 5 alineatul (3) din Regulamentul (CE) nr. 2494/95; întrucât astfel de măsuri de aplicare trebuie adoptate acordându-se cea mai mare atenție raportului cost/eficacitate în conformitate cu articolul 5 alineatul (3) din regulamentul menționat;
întrucât articolul 8 alineatul (3) din Regulamentul (CE) nr. 2494/95 prevede actualizarea ponderilor indicilor IAPC cu o frecvență suficient de mare pentru a se asigura îndeplinirea cerințelor de comparabilitate, dar nu prevede efectuarea unor anchete privind bugetele de familie mai des decât o dată la cinci ani, cu excepția statelor membre care sunt recunoscute ca înregistrând schimbări ale modelelor de consum de natură să determine nevoia unor anchete mai frecvente; întrucât ponderile pe baza cărora se calculează IAPC sunt actualizate cu frecvențe diferite, ceea ce are ca rezultat faptul că indicii IAPC obținuți pe baza acestora riscă să nu îndeplinească cerințele de comparabilitate menționate la articolul 4 din regulamentul menționat; întrucât este necesară o unitate de măsură operațională a non-comparabilității pentru a se stabili care anume ponderi trebuie actualizate pentru a se asigura comparabilitatea;
întrucât articolul 9 din Regulamentul (CE) nr. 2494/95 prevede ca indicii IAPC să fie indici de preț de tip Laspeyres; întrucât, atunci când prețurile relative ale diverselor bunuri și servicii se schimbă, modelele reprezentând cheltuielile de consum se pot schimba si ele într-o măsură care face necesară actualizarea ponderilor grupelor de cheltuieli corespunzătoare, în special a cantităților de bază, pentru a li se asigura, astfel, relevanța;
întrucât, în temeiul articolului 4 din Regulamentul (CE) nr. 1749/96, IAPC trebuie să fie calculat pentru a include schimbările de preț ale bunurilor și serviciilor devenite recent semnificative;
întrucât prezentul regulament nu trebuie să impună statelor membre efectuarea de noi anchete statistice;
întrucât măsurile prevăzute în prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Obiectivul
Obiectivul prezentului regulament este de a garanta că indicii IAPC sunt stabiliți pe baza unor ponderi suficient de fiabile și de relevante pentru a se preta comparațiilor internaționale.
Articolul 2
Definiție
În sensul prezentului regulament, „perioada de referință a ponderilor” unui indice IAPC înseamnă perioada de 12 luni de consum sau de cheltuieli pe baza căreia se estimează ponderările pentru obținerea celui mai recent indice IAPC. „Sub-indicii” sunt definiți în Regulamentul (CE) nr. 2214/96 al Comisiei (3).
Articolul 3
Standarde minime pentru ponderări
(1) În fiecare lună, statele membre calculează indici IAPC pe baza unor ponderi care să reflecte modelele de cheltuieli de consum pe parcursul unei perioade de referință a ponderilor care să se încheie cu maximum șapte ani înainte de luna decembrie precedentă.
(2) În fiecare an, statele membre reexaminează ponderile pentru a se asigura că acestea sunt suficient de fiabile și de relevante pentru a îndeplini cerința de comparabilitate definită la articolul 4 din Regulamentul (CE) nr. 2494/95. Reexaminarea se poate limita la ponderile de la nivelul sub-indicilor și al componentelor lor majore.
(3) În cadrul acestor reexaminări, statele membre verifică eventualitatea producerii unor schimbări importante în intervalul scurs de la perioada de referință a ponderilor în curs de utilizare, în ceea ce privește evoluția prețului fiecărui indice component principal al IAPC, sau a unei evoluții durabile a pieței în fiecare grupă componentă principală.
(4) În cazurile în care există dovezi evidente că schimbările menționate la alineatul (3) indică o modificare a ponderii de natură să determine o modificare a IAPC cu un procent de peste 0,1 la sută în medie într-un an comparativ cu anul precedent, statele membre ajustează ponderile IAPC în mod corespunzător. Statele membre nu sunt obligate să țină cont de schimbările survenite în intervalul de doi ani care se încheie în luna decembrie de dinaintea reexaminării.
(5) Toate ajustările efectuate conform alineatului (4) sunt aplicate de statele membre cel târziu în indicele pentru luna ianuarie a anului următor celui în care s-a efectuat reexaminarea.
Articolul 4
Controlul calității
Statele membre furnizează Comisiei (Eurostat), la cererea acesteia, informații suficiente privind ponderile pe baza cărora s-au calculat indicii IAPC, inclusiv perioadele de referință ale ponderilor utilizate, rezultatul reexaminărilor anuale și ajustările efectuate, pentru a se putea evalua respectarea dispozițiilor prezentului regulament.
Articolul 5
Intrarea în vigoare
Prezentul regulament intră în vigoare în a douăzecea zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 decembrie 1997.

Labels: 2
18